רחוב המלך ג'ורג' (ירושלים)

חלקו הדרומי של רחוב המלך ג'ורג' בירושלים
חלקו הצפוני של רחוב המלך ג'ורג' בירושלים
חנוכת רחוב המלך ג'ורג' בירושלים
לוח הנצחה לכבוד חנוכת רחוב המלך ג'ורג' בירושלים
רחוב המלך ג'ורג' החמישי (ידוע גם כקינג ג'ורג) הוא אחד מהרחובות המרכזיים בירושלים. הרחוב נחנך בימי המנדט הבריטי, במלאת שבע שנים לכיבוש ירושלים על ידי הצבא הבריטי בראשות אלנבי, ונקרא על שם המלך הבריטי באותה העת – המלך ג'ורג' החמישי.

== היסטוריה ==
לוח אבן הקבוע בבניין הניצב בבניין מספר 2 ברחוב מנציח את מעמד חנוכתו של הרחוב, שנערכה ביום 9 בדצמבר 1924, במעמד הנציב העליון סר הרברט סמואל, מושל מחוז ירושלים-יפו – סר רונלד סטורס וראש העיר ראג'ב נשאשיבי.

הרחוב נמשך מצומת הרחובות יפו ושטראוס ("צומת האיקסים"), ועד לכיכר צרפת שבשכונת רחביה, בה הוא פוגש ברחובות רמב"ן, גרשון אגרון, שדרות בן מיימון ורחוב קרן היסוד שם הוא מסתיים. במקור נמשך הרחוב גם מכיכר צרפת ועד כיכר פלומר וגן פעמון הדרור, אולם שם חלק זה של הרחוב הוסב ל'קרן היסוד' בראשית שנות המדינה.

בתחילת 1948 שינו אנשי הלח"י את שמו של הרחוב ל"רחוב דוד המלך", במחאה על קריאת שם רחוב ראשי בירושלים על שם מלך זר. באישון לילה הסירו אנשי הארגון את שלטי הרחוב והחליפום. לאחר קום המדינה פנתה ממשלת בריטניה רשמית לשלטונות המדינה בבקשה להשיב את שם הרחוב לרחוב המלך ג'ורג'. הבקשה התקבלה ושמו של רחוב המלך ג'ורג' הושב לרחוב בשל היותו המלך הבריטי שבתקופתו ניתנה הצהרת בלפור, להבדיל מבנו, ג'ורג' השישי שבתקופתו ניתנו הספרים הלבנים והחריף המאבק עם השלטון הבריטי. דוד המלך "פוצה" בקריאת שם רחוב "יוליאן" על שמו. רחובות נוספים הנושאים את שמו של המלך ג'ורג' החמישי נמצאו בתל אביב (גם בה נותר השם על כנו עד היום) וביפו – שם הוחלף השם לשדרות ירושלים עם איחודן של יפו ותל אביב, בראשית שנות ה-50 של המאה ה-20.

בשנת 1961 נבנה ברחוב מרכז אמיר ונחשב לבית מגורים חדשני, אך מאז מצבו הידרדר ואף נשקלה אפשרות להרסו.

צומת הרחובות המלך ג'ורג' ויפו, אשר כונה בעברו "צומת האיקסים", מוכר לא מעט בשל הפיגועים הרבים שאירעו בסביבתו, והבולט שבהם – הפיגוע במסעדת סבארו. צומת זה היה גם הצומת הראשון בירושלים שהותקנו בו רמזורים, וכן הוא אחד הצמתים היחידים בישראל (והיחיד בירושלים, פרט לכיכר השבת) שהכיל מעברי חציה גם "באלכסון" – מהמדרכה בפינה אחת של הצומת אל המדרכה בפינה הנגדית שלו. הולכי הרגל המתינו עד שכלי הרכב מכל ארבעת כיווני התנועה יסיימו את נסיעתם, ואז כל ארבעת הרמזורים הפכו לאדומים – והולכי הרגל יכלו לחצות את הצומת בכל כיוון שיחפצו. עם סלילת קווי הרכבת הקלה והפיכתו של רחוב יפו למדרחוב, נמחקו פסי חציה אלו.

== אופי הרחוב ==
בית פרומין בראשית שנות ה-50 של המאה ה-20
הרחוב חוצה מספר רחובות מרכזיים ובהם – רחוב בן-יהודה (המגדיר את 'המשולש הירושלמי' יחד עם רחוב יפו), רחוב הלל, רחוב המעלות, רחוב ש"ץ ורחוב קרן קיימת.

לאורך הרחוב פזורים כמה וכמה מבנים לאומיים וייצוגיים, ביניהם בית פרומין ('הכנסת הישנה') בו שכנה הכנסת בשנים 1949–1966, בית המוסדות הלאומיים ובו מושב ההסתדרות הציונית העולמית הקרן הקיימת קרן היסוד והסוכנות היהודית, בית הכנסת המרכזי 'ישורון' וקומפלקס בית הכנסת הגדול והיכל שלמה.

כרחוב מרכזי בעיר ניצבים בו מספר בניני מגורים, תרבות ומסחר חשובים, כגון בית אבי חי, מגדל העיר, בניין המשביר לצרכן, בית מזי"א ובית המעלות, מספר מלונות כגון מלון לאונרדו פלאזה ירושלים, מלון פרימה המלכים, מלון טריפ ירושלים בת שבע וכן מספר גנים ציבוריים. בעתיד יעבור ברחוב הקו הכחול של הרכבת הקלה בירושלים.

==גלריית תמונות==
<gallery>
קובץ:Mozesy2k_KING_GEORGE4.jpg|חזית בניין "מרכז הפעמון"
קובץ:Mozesy2k KING GEORGE3.jpg|חזית "בית טליתא קומי" המשומרת, ברחבת "המשביר לצרכן"
קובץ:AVH02J.jpgבניין בית אבי חי (בתכנון האדריכלית עדה כרמי-מלמד)
קובץ:המשביר.JPG|בית המשביר לצרכן לשעבר (WeWork ירושלים)
קובץ:MigdalHairTower.JPG|מגדל העיר
קובץ:בית מאיר.jpg|בית מאיר, שם שוכנים משרדי המזרחי העולמי
קובץ:Fruminhouse.jpg|בית פרומין (מוזיאון הכנסת)
קובץ:Taamon_Cafe-Gallery,_Jerusalem.jpg|קפה טעמון
קובץ:Yeshurun58.jpg|בית הכנסת ישורון
קובץ:Solel Bone Building.JPG|בית סולל בונה ירושלים (נהרס ושוחזר)
קובץ:Mosdot.jpg|המוסדות הלאומיים
קובץ:Jerusalem Great Synagogue.jpg|בית הכנסת הגדול
קובץ:היכל שלמה ובית הכנסת הגדול.JPG|היכל שלמה
קובץ:Leonardo plaza.jpg|מלון לאונרדו פלאזה ירושלים ומרכז אמיר
</gallery>

==קישורים חיצוניים==

* 
* מיכאל יעקובסון: [https://michaelarch.wordpress.com/2017/08/01/%D7%A1%D7%99%D7%91%D7%95%D7%91-%D7%91%D7%91%D7%99%D7%AA-%D7%94%D7%9E%D7%A2%D7%9C%D7%95%D7%AA/ סיבוב בבית המעלות], באתר 'חלון אחורי', 1 באוגוסט 2017
* מיכאל יעקובסון: [https://michaelarch.wordpress.com/2023/07/30/%d7%a1%d7%99%d7%91%d7%95%d7%91-%d7%91%d7%91%d7%99%d7%aa-%d7%94%d7%9b%d7%a0%d7%a1%d7%aa-%d7%99%d7%a9%d7%95%d7%a8%d7%95%d7%9f-%d7%91%d7%99%d7%a8%d7%95%d7%a9%d7%9c%d7%99%d7%9d/ סיבוב בבית הכנסת ישורון בירושלים], באתר 'חלון אחורי', 30 ביולי 2023
* צילום<ref></ref> מלון בית גולדשמיט ששכן בבנין מס' 45 ברחוב בשנות השלושים של המאה ה-20<ref></ref>

== הערות שוליים ==

*
מלך ג'ורג'
קטגוריה:המשולש (ירושלים)
קטגוריה:ג'ורג' החמישי
קטגוריה:הנצחת בריטים בישראל